நேற்றும் ஒரு சங்கிலிப் பறிப்பு. வீதிக்கு வீதி ‘கழுத்தைப் போர்த்திக் கொள்ளுங்கள்’ ‘சங்கிலியை வீட்டில் வைத்துவிட்டு வெளியே வாருங்கள்’ என்று ஸ்டிக்கர் ஒட்டி வைத்திருக்கிறார்கள். ஆனாலும் எப்படியும் வாரம் ஒன்றிரண்டு பக்கிரிசாமிகள் சங்கிலியைப் பறித்துக் கொண்டு ஓடுகிறார்கள். ஓடுவதெல்லாம் இல்லை. பைக்தான். அந்தத் தெருவில் ஆள் நடமாட்டம் சற்று குறைவாகத்தான் இருக்கும். அந்தப் பெண்மணி நடந்து போயிருக்கிறார். எங்கேயோ நின்று பக்கிரிசாமிகள் நோட்டம் பார்த்திருக்க வேண்டும். முன்னால் இருப்பவன் முறுக்க பின்னால் இருப்பவன் கழுத்தில் கை வைத்திருக்கிறான். சுதாரித்துக் கொண்ட பெண் சங்கிலியைப் பாதுகாக்க முயல கழுத்தெல்லாம் புண்ணாகி ரத்தக் களறியில் சங்கிலியும் போய்விட்டது. எட்டு பவுன் சங்கிலியாம். குடி முழுகிவிட்டது போல அமர்ந்திருந்தார். காவல்துறையினர் வந்து போனார்கள். பெரிய இடத்திலிருந்து அழுத்தம் கொடுத்தால் எட்டு பவுனுக்கு பதிலாக ஏதாவதொரு திருடனிடமிருந்து பறித்த நான்கு அல்லது ஐந்து பவுன் சங்கிலியை கொடுத்து வழக்கை முடித்து வைப்பார்கள். மற்றவர்களிடம் ‘பார்க்கலாம்’ என்பதோடு முடித்துக் கொள்வார்கள்.